17.08.2009 15:10   Stalnuhhin ütles intervjuus Vikerraadio saatele Uudis+, et kui eestlaste jaoks on ajalootunnetuse ja identiteedi kujundamise seisukohalt olulised Vabadussõja ja SS-lastega seotud monumendid, siis ka Narva venekeelsed elanikud vajavad oma monumente.    "Ma vaatan vihaga neid hollandlaste ja teiste SS-meeste mälestusmärke seal kalmistul, aga ma lihtsalt ei käi seal," rääkis keskerakondlasest Stalnuhhin. "Peab  tekkima arusaam, et ka meil on õigus oma ettekujutusele ajaloost. See on meie asi siin linnas, kellele me mälestumärke paneme."    Eestlaste üldine arvamus, nagu poleks Peeter I-sel Eesti ajaloo seisukohalt mingit positiivset rolli, on Stalnuhhini sõnul vaid pikaajalise ajuloputuse tulemus. "Sellepärast te panetegi mälestusmärke SS-meestele. Me ei kavatse seda teha, aga meil on ka vaja oma mentaalsust kuidagi kinnitada," ütles ta.    Stalnuhhini käsitluse kohaselt said just Peeter I  tegevusest alguse need protsessid, mis viisid lõpuks Eestis pärisorjuse kaotamise, rahvusliku haritlaskonna tekke ja ka omariikluse saavutamiseni.    Stalnuhhin märkis, et ka esimeses Eesti vabariigis austati Peeter I-st, sest kuigi tema kuju Vabaduse platsilt demonteeriti, paigaldati osa kujust büstina alaliselt Kadrioru parki.    Stalnuhhini väitel kõrvaldas selle kuju nõukogude võim ning millegipärast nõuavad  endised kommunistid nagu Andrus Ansip nüüd taas Peeter I kuju  mahavõtmist ja hävitamist.